على ضوء ديك التدوينة لي كتبات غزلان الطيبي فالفايسبوك و لي جبدات عليها النحل و طبعا دياولنا كايموتو على فحال هاد المناسبات خصوصا لا كانت مولات الحفلة مرا، بوكوصة، خدامة و قارية و كاتصور فالفايسبوك و تحط لبنادم يتفرج! ها هي فالمالديف ها هي فالفيليبين ها هي فميريكان ها هي فاسرائيل ... راه غا هادشي بعدا بلا ماتكتب شي حاجة اصلا كفيل باش كايخليها تبان “عدوة” و نهار غاطيح فالمقلة كولا كايهز مقدتو و يجيو شروط فيها، و ناضو شي وحدين كاع قالك بغاو يسنيو عريضة “جميعا من أجل أن تقدم غزلان الطيبي استقالتها من القناة الثانية” ياااااك آ راس الفكرون ؟ تستاقل غزلان الطيبي الشميعة ديال الدوزام ! النويويرة ديال قسم الاخبار و شكون غايقدم لينا النشرة المسائية نتا آ بعرور؟! المهم بعيدا عن موضوع ال panama papers و ردود الفعل لي تلقاتها غزلان الطيبي، داكشي لي كتبات كايخلينا نطرحو واحد التساؤل مرتبط نيت بهادشي ديال الفلوس و الحزقة “علاش العنصرية اتجاه لي “لاباس عليه” مقبولة و العنصرية تجاه الحازق مرفوضة ؟! ياك عنصرية عنصرية ! علاش فاش كاتشد فشي حد لاباس عليه و تقدر كاع تعايرو و تسبو حيت لاباس عليه هانية ولكن لاعايرتي و سبيتي الحازق بحزقتو كاتسما ولد دين الكلب عديم الضمير و الإنسانية ؟ بزاف ديال الناس الحازقين كايكبرو و هوما مآمنين بمجموعة من الكليشيات على الناس لي لاباس عليهم ! “كروش الحرام” ! ” حيت لقاوها باردة ” ” عندهم الكالة...” ” باك صاحبي ” “كيليميني”... كاتلقا شعيبة جالس فالقهوة عاصر على واحد نوار فالكاس مرة مرة كايجغط منها شي جغطة شلاقمو كي الفونتوز شلووب شلووب و يحطها قدامو كاتبرد و يطلب الكارسون يسخنها ليه حتى كايضبب الكاس و كايتعلك و يدور عند صاحبو كايحلف و يرد لقلبو ” وا شتي هادوك لي لاباس عليهم ! آ تا و الله و ماتسالني حلوف ما كاينعسو بالليل آسيموحمد ! آآآ تا و الله القاسام و ماكلاو الفانيد ديال النعاس لا نعسووو كايضلو فايقين كايتعذبو بالماشاكيل و الفلوس و الخواضات “تقول كايبات مخشي معاهم وسط المانطة و لا كايضل مجبد حداهم au bord de la piscine فالمنتجعات السياحية كايتراشقو الكيسان ديال الويكسي ! كاينقز صاحبو قلبو طايب اكثر منو كايجاوبو ” هادوك ماهومش رجال اصلا آ صحايبي! ماكاتشوفهمش كي منفوخين الله يستر وا عيالاتهم و ماكايقدوش يقيسوهم! داك الخير كامل راه كايتمتع بيه غا الشيفور و الجارديني آ ودي آ خاي بشعيب”و كايطلق واحد الضحكة مجلجلة هاهاها حتى كايبانو ليه حلاقمو ! و هانية خونا شعيبة و صاحبو حميدة كايمارسو العنصرية ديالهم المقيتة فخاطرهم ماعلابالهومش !و كايبقا هادا واحد من الكليشيات العاديين لي يمكن يطلقهم أي حازق مغربي فالقهوة و لا الطوبيس و لا راس الدرب بشكل عادي فإطار سياسية التبراد على الكر و هو فرحان و تاواحد مايتحاسب معاه عليهم ! لي لاباس عليه ديما ولد القحبة ! فلوس الحرام ! زامل ! مرتو قحبة كاتخونو مع الشيفور و ولادو كايسطرو الكوكايين و الحازق إنسان خصيم، راجل فحل، مرتو بنت الناس و ولادو مريضيين ... طبعا فاش كاتنزل للواقع كاتلقا ولاد الحازق غي النقيلات و بلا مايحتاجو الكوكايين مع سوء التغذية و الشموش و الجرا فالزناقي و الدروبا ريوسهم مقوبعين كي التيمومة و ولاد لي لاباس عليهم باين فيهم الخير حيت ماكايباتوش مخالفين فالسداري... الرية ديالهم عامرة بالاوكسيجين ماشي بثنائي اكسيد الحزاق! هاد الكليشيات كانو و مازالين عايشين و لي زاد رسخهم فالمخيلة الجماعية هوما وسائل الاعلام و المسلسلات و الافلام، فحال مثلا دوك الافلام ديال سعيد الناصري لي طبعا كاتبقا نسخة ممسوخة على افلام عادل إمام لي كايبان فيها الحازق ولد الدرب رويجل و خصيم ! و واخا مقودة عليه كاينجح باش يتزوج بالبطلة لي ديما هي شي درية ملعقة و زوينة كاتزعط فيه ! و كايبان هو البطل لي جا و حيدها لداك كيليميني ديال صاحبها لي ماشي راجل و خويويف ... هادشي طبعا كايبقا من وحي الخيال ! حيت لاخرجتي للواقع ماكاينة تاشي وحدة ملعقة كاتشبه لليلى حديوي غاتحاشيها لشي واحد حازق عندو اكثر من خمسين عام و كايشبه لسعيد الناصري. و لكن كايبقاو هاد الكليشيات و بزاف خرين وسيلة من بين الوسائل لي كايبردو بيها الحازقين على كرهم ! و كايحسو بداك شوية ديال الراحة النفسية ... حيت لاجا يقول الحازق لراسو ناري قودتها ! عايش فبراكة بالديماتيت و حياتي عذاب غايدخل فشي تساؤلات فلسفية و يقدر يسالي حياتو مشنوق وسط البراكة اللهم يآمن بديك القضية ديال “الفلوس ماشي هوما كلشي و لي لاباس عليهم ماكاينعسوش” باش بعيرير ينعس لينا فخاطرو ويحل فمو و يريك كاع فوق المخدة و هو حامد الله على نعمة “النعاس”. ولكن نهار شي واحد ينوض يطلق نفس الكليشيات على شي واحد حازق، و يعايرو بالحزقة ! و لا بالجوع و لا بالخيوبة و لا بالوسخ ، هنا كايخرجو دوك المخصيين دعاة الإنسانية يبكيو و ينحطو وا هيا ناري وا هيا ماتقيسوش لينا بعيرير ! وا هيا حشومة ! وا هيا جرحتو لينا المشاعر ديالو و حكرتوه حيت مافحالوش و حقا الظروف و الحياة و العدالة الاجتماعية ماكايناش و كدا و مشيكين ماعندوش و الدولة مامساعداهش ... آهاه ! الظروف و الحياة و الانسانية كاتبان غي فاش كايكون الضحية هو شعيبة ! أما فاش كايكون الضحية مسك عليه الله ديك الساعة حتى المرض كايولي وسيلة للتشفي فيه و كاتلقا نفس شعيبة لي كان جالس قبايلة فالقهوة ،ناشر رجليه فدارو فوق السداري و كايعض فالحجر د التيليكوموند باش تخدم مرة مرة كايخبطها مع الطبلة وبين كل عضة و عضة كايعاود لمراتو ” شتي داك مول القهوة لي فالدورة ؟ داك لي عندو الحمام و الفران و ثلاتة د الحوانت ! راه قالك جاه الكونصير ! وا تا هاد الناس لي لاباس عليهم كايمشيو ليهم فلوسهم غا فالمرض الله يستر” مافراسوش راه هو براسو فيروس متنقل، شبعان أمراض و نهار غايطيح غايطيح طيحة وحدة ماغايلقا فيه الطبيب مايتلبق و ديك الساعة يبدا يتباكا و يتنيخصص و يتغيبن “هن هن هن الله يجعلها موغفيرة الذنوب و صافي، لي ماخرج من دنيا ماخرج من عقايبها...” وا كنتي تقولها من الأول آ بعرور! نفس القضية مثلا عند عوازة ! هانية عزي يضحك و ينكت على البيض و صفورية البيض و الدوزان البيض و لكن البيض غايقودها لا نكت و ضحك على نيف عزي و ودنين عزي و شلاقم عزي آه وي هنا كاينوضو دوك المنظمات ديال حقوق الانسان يغوتو لا للعنصرية و ماسميتيش عزي ؟ ماسميتيش كحل ؟ و شنو سميتك ؟ بغيتي نعيطو ليك واا البيض! وااا البلون كاسي ... blanc cassé ! نكذبو ؟ راك كحل !كيما لا كنتي حازق راك حازق !و لا كنتي مينابل راك مينابل! ماشي عيب ! العيب هو تكره شي واحد غا حيت محظوظ عليك. 
رفقا بالقوارير فإطار داكشي لي قالت غزلان الطيبي : علاش هانية تكون عنصري مع شي واحد لاباس عليه و ضحك و تنكت عليه و لكن باش تكون عنصري مع شي واحد حازق هنا كاتولي تبان ماشي إنساني و عديم الضمير….